Lyfjastofnun greip til aðgerða árið 2019, vegna fjölda tilkynninga um aukaverkanir af lyfinu Flixabi. Lyfið er samt sem áður talið jafnöruggt og önnur sambærileg lyf.
Lyfjastofnun ákvað að grípa til aðgerða fyrir tveimur árum, vegna fjölda tilkynninga um aukaverkanir af lyfinu Flixabi. Enginn ákveðinn fjöldi tilkynninga leiðir til þess að stofnunin grípi til aðgerða.
Lyfjastofnun hafa borist 62 tilkynningar um aukaverkanir af lyfinu Flixabi. Í fréttum sjónvarps á laugardag var rætt við Írisi Hafþórsdóttur sem fékk lyfið í tvígang og þjáðist af margvíslegum aukaverkunum í tíu mánuði. Hún fær hins vegar engar aukaverkanir af frumlyfinu, sem er dýrara. Um 600 manns nota Flixabi hér á landi.
Í svörum Lyfjastofnunar við fyrirspurn fréttastofu segir meðal annars að fjöldi tilkynninga um aukaverkanir segi ekki einn og sér til um tíðni aukaverkana. Þessi fjöldi tilkynninga um Flixabi hafi þó leitt til þess að Lyfjastofnun og Miðstöð lyfjaupplýsinga á Landspítalanum hafi skoðað tilkynningar vegna Flixabi sérstaklega árið 2019, birt grein um málið í Læknablaðinu og haft samband við lækna sem ávísuðu líftæknilyfjum.
Lyfjastofnun bendir enn fremur á að nokkrir þættir geti skýrt það hvers vegna svo margar tilkynningar hafi borist vegna Flixabi. Í fyrsta lagi aukið eftirlit, í öðru lagi hvatning til fólks um að tilkynna aukaverkanir og í þriðja lagi sú staðreynd að margir sjúklingar byrjuðu að nota Flixabi á sama tíma.
Þá segir í svari Lyfjastofnunar að enginn ákveðinn fjöldi tilkynninga leiði til þess að gripið sé til aðgerða. Ef í ljós kæmi að áhætta af notkun lyfs væri meiri en ávinningur yrði lyfið tekið af markaði. Ekki hafi komið fram upplýsingar um að meiri áhætta fylgi Flixabi en öðrum sambærilegum lyfjum. Loks kemur fram í svarinu að engin tilkynning um langvarandi aukaverkun vegna Flixabi hafi borist Lyfjastofnun. Ítarlegri svör Lyfjastofnunar má sjá á ruv.is.
Lyfjastofnun greip til aðgerða árið 2019, vegna fjölda tilkynninga um aukaverkanir af lyfinu Flixabi. Lyfið er samt sem áður talið jafnöruggt og önnur sambærileg lyf.